
	Istraživačica
	Ena Vujčić, mag. psych.

	Etičko povjerenstvo Odsjeka za psihologiju Filozofskog fakulteta Sveučilišta u Zagrebu; potvrda o odobrenju dostavlja se u prilogu

	Kontakt
	ekantor@m.ffzg.hr


1. Kratki opis i važnost istraživanja
Doktorsko istraživanje bavi se odnosom pozitivnog mentalnog zdravlja i psihopatologije kod studenata, s posebnim naglaskom na prvu godinu studija kao razdoblje pojačane akademske, socijalne i osobne prilagodbe.
Istraživanje polazi od dualnog modela mentalnog zdravlja. Prema tom pristupu, mentalno zdravlje nije samo odsutnost psihičkih simptoma, nego uključuje i zasebnu dimenziju pozitivnog funkcioniranja, primjerice emocionalnu, socijalnu i psihološku dobrobit. Zato je važno istodobno pratiti i simptome psihičkih teškoća i pozitivne aspekte funkcioniranja studenata.
Doprinos istraživanja nije samo u procjeni stanja mentalnog zdravlja u jednoj točki, nego u praćenju promjena tijekom akademske godine. Na taj se način može bolje razumjeti mijenjaju li se psihopatologija i pozitivno mentalno zdravlje kao dva povezana, ali ne nužno redundantna procesa. Takvi su podaci važni za planiranje pravodobnijih i bolje usmjerenih oblika podrške studentima.
2. Cilj istraživanja
Opći je cilj istraživanja longitudinalno ispitati obrasce promjena u psihopatologiji i pozitivnom mentalnom zdravlju tijekom jedne akademske godine kod studenata te utvrditi doprinos pozitivnog mentalnog zdravlja u objašnjenju promjena u psihopatologiji.
Istraživanjem će se posebno ispitati:
početne razine i promjene u psihopatološkim simptomima tijekom akademske godine;
početne razine i promjene u pozitivnom mentalnom zdravlju tijekom akademske godine;
povezanost promjena u psihopatologiji i promjena u pozitivnom mentalnom zdravlju;
doprinos sociodemografskih i studijskih obilježja razlikama među studentima u početnim razinama i stopama promjene.
3. Sudionici istraživanja
U istraživanje se planiraju uključiti studenti prve godine visokih učilišta u Republici Hrvatskoj. Poziv za sudjelovanje upućuje se fakultetima, veleučilištima, visokim školama i umjetničkim akademijama iz različitih znanstvenih, stručnih i umjetničkih područja.
Raznolikost studijskih usmjerenja važna je jer se akademski zahtjevi, izvori opterećenja, struktura studija i kontekst prilagodbe mogu razlikovati među studijskim područjima. Uključivanje studenata različitih profila omogućuje kvalitetnije razumijevanje čimbenika rizika i zaštite u studentskoj populaciji općenito, a ne samo u jednoj vrsti studijskog programa.
4. Nacrt istraživanja i vremenski plan
Istraživanje je planirano kao longitudinalno panel istraživanje s tri točke mjerenja tijekom jedne akademske godine. Isti studenti pozivaju se na sudjelovanje u više valova kako bi se mogle analizirati promjene u psihološkom funkcioniranju tijekom vremena.
	Val mjerenja
	Planirano vrijeme
	Okvirni sadržaj

	1. val
	listopad 2026.
	početna procjena pozitivnog mentalnog zdravlja, psihopatoloških simptoma i osnovnih obilježja sudionika

	2. val
	veljača 2027.
	ponovljena procjena mentalnog zdravlja i relevantnih okolnosti tijekom akademske godine

	3. val
	svibanj 2027.
	završna procjena i praćenje promjena u odnosu na prethodne valove


5. Planirani sadržaji i upitnici
Upitnik će obuhvatiti sljedeće sadržajne cjeline:
Informirani pristanak: studenti će prije početka ispunjavanja dobiti informacije o svrsi istraživanja, dobrovoljnosti sudjelovanja, povjerljivosti podataka, okvirnom trajanju i mogućnosti odustajanja.
Sociodemografski i studijski podaci: prikupljat će se osnovne informacije relevantne za razumijevanje studentske prilagodbe, primjerice dob, spol, status veze, materijalni i radni status, stanovanje, vrsta visokog učilišta, područje i način studiranja, studijski program, status prve generacije studenata u obitelji te informacije o primanju psihološke pomoći ili korištenju psihofarmakoterapije.
Pozitivno mentalno zdravlje: procjenjivat će se emocionalna, socijalna i psihološka dobrobit, odnosno pozitivni aspekti funkcioniranja koji nisu svodivi samo na odsutnost simptoma (Mental Health Continuum–Short Form, MHC-SF; Keyes, 2002; hrvatska inačica: Vuletić, Erdeši i Nikić, 2018).
Psihopatološki simptomi i psihološke teškoće: procjenjivat će se izraženost različitih psiholoških simptoma i općeg psihološkog funkcioniranja u proteklom razdoblju, koristeći standardizirane samoopisne mjere (The DSM-5 Level 1 Cross-Cutting Symptom Measure; Narrow i Kuhl, 2011 i Clinical Outcome in Routine Evaluation – Outcome Measures; Evans i sur., 2000).
Kontakt za longitudinalno praćenje: Na kraju upitnika studenti će moći, ako žele sudjelovati u sljedećim valovima ili primiti povratne informacije, ostaviti e-mail adresu. Ostavljenje kontakta nije uvjet za sudjelovanje u prvom valu.
Ispunjavanje upitnika u pojedinom valu trajalo bi približno 10 minuta, ovisno o individualnom tempu čitanja i odgovaranja.
6. Postupak provedbe
Istraživanje će se provoditi online, putem poveznice ili QR koda koji vodi na upitnik.
Studenti će upitnik ispunjavati samostalno, nakon informiranog pristanka.
Podaci iz različitih valova povezivat će se pomoću strukturirane zaporke, kako bi se omogućilo longitudinalno praćenje bez potrebe za dostavom osobnih podataka ustanovi.
E-mail adrese prikupljat će se samo od studenata koji ih dobrovoljno ostave radi slanja poveznice za sljedeće valove, povratnih informacija ili sudjelovanja u nagradnom izvlačenju.
Visoko učilište ne treba dostavljati popise studenata, osobne podatke niti individualne rezultate; podrška se odnosi isključivo na distribuciju poziva i, ako je izvedivo, omogućavanje kratkog predstavljanja istraživanja studentima.
7. Dobrovoljnost, povjerljivost i zaštita podataka
Sudjelovanje studenata bit će u potpunosti dobrovoljno. Nesudjelovanje ili odustajanje neće imati nikakve posljedice za studente.
Podaci će se obrađivati isključivo u istraživačke svrhe. Rezultati će se prikazivati na grupnoj razini, bez identifikacije pojedinih studenata ili manjih skupina koje bi mogle omogućiti prepoznavanje sudionika.
Pojedinačni rezultati neće se dostavljati nastavnicima, upravi, službama visokog učilišta niti trećim osobama. Studentima koji to žele može se omogućiti povratna informacija o vlastitim rezultatima, a visokom učilištu može se, prema dogovoru i uz uvjet zaštite anonimnosti, dostaviti sažetak grupnih nalaza.
8. Mogući oblici podrške visokog učilišta
Ovisno o organizacijskim mogućnostima ustanove, podrška provedbi istraživanja može uključivati jedan ili više sljedećih oblika:
prosljeđivanje poziva studentima prve godine putem službenih komunikacijskih kanala;
objavu poziva na mrežnim stranicama ili drugim službenim kanalima ustanove;
omogućavanje kratkog predstavljanja istraživanja studentima prve godine, primjerice u sklopu nastave ili drugog prikladnog susreta sa studentima;
omogućavanje nekoliko minuta za ispunjavanje upitnika tijekom nastave, ako nastavnik i ustanova procijene da je to organizacijski izvedivo.
9. Zaključna napomena
Istraživanje može pridonijeti boljem razumijevanju promjena u mentalnom zdravlju studenata tijekom prve godine studija te identifikaciji čimbenika koji su povezani s većim rizikom ili boljom prilagodbom. Takvi nalazi mogu biti korisni za razvoj preventivnih i savjetodavnih aktivnosti usmjerenih na potrebe studenata u razdoblju prijelaza u visoko obrazovanje.

